CELEX: 52020PC0177
Language: hu
Date: 2020-04-29
Title: Javaslat AZ EURÓPAI PARLAMENT ÉS A TANÁCS RENDELETE az (EU) 2017/352 rendeletnek a kikötőhasználati díjak üzemeltető szervek vagy illetékes hatóságok általi kivetését a COVID19-járvánnyal összefüggésben rugalmasan kezelő rendelkezések lehetővé tétele érdekében történő módosításáról

EURÓPAI BIZOTTSÁG
            Brüsszel, 2020.4.29.
            COM(2020) 177 final
            2020/0067(COD)
            Javaslat
            AZ EURÓPAI PARLAMENT ÉS A TANÁCS RENDELETE
            az (EU) 2017/352 rendeletnek a kikötőhasználati díjak üzemeltető szervek vagy illetékes hatóságok általi kivetését a COVID19-járvánnyal összefüggésben rugalmasan kezelő rendelkezések lehetővé tétele érdekében történő módosításáról  
            (EGT-vonatkozású szöveg)
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A 2017. február 15-i (EU) 2017/352 európai parlamenti és tanácsi rendelet
                     1
                   létrehozza a kikötői szolgáltatások nyújtását és a kikötők pénzügyi átláthatóságára vonatkozó közös szabályokat biztosító keretrendszert (a továbbiakban: az (EU) 2017/352 rendelet). A rendelet 13. cikke értelmében a tagállamok feladata, hogy gondoskodjanak a kikötőhasználati díjak kivetéséről.
               
               
                  A COVID19-járvány súlyos hatással van a tengeri szállításra és az üzemeltetők pénzügyi teherviselésére. A kikötőhasználati díjak fizetésének felfüggesztése vagy elhalasztása ilyen kivételes körülmények között segítséget jelenthet a hajóüzemeltetőknek.
               
            
            
               Az (EU) 2017/352 rendelet 13. cikkének (1) bekezdése értelmében a tagállamok gondoskodnak a kikötőhasználati díjak kivetéséről. 
            
            
               A kikötőhasználati díj az (EU) 2017/352 rendelet 2. cikkének 9. pontjában foglalt meghatározás szerint „a kikötőt üzemeltető szerv vagy az illetékes hatóság közvetlen vagy közvetett javára beszedendő díj, amelyet az infrastruktúra, a szolgáltatások és a létesítmények használatáért, többek között az érintett kikötőkhöz vezető vízi utak igénybevételéért, valamint az utasok és a rakomány kezeléséért kell megfizetni, és amely díjba a földterület-bérbeadási díjak, illetve azzal azonos hatású díjak nem tartoznak bele”.
            
            
               A kikötőhasználati díjakat a kikötőt üzemeltető szerv vagy az illetékes hatóság veti ki a kikötőhasználókra, úgymint a hajótulajdonosokra vagy -üzemeltetőkre.
            
            
               Az (EU) 2017/352 rendelet 13. cikkének (4) bekezdése úgy rendelkezik, hogy a kikötőhasználati díjakat differenciálni lehet, többek között a használók bizonyos kategóriái esetében, de nem teszi lehetővé, hogy a kikötőt üzemeltető szerv vagy az illetékes hatóság valamennyi kikötőhasználó tekintetében elengedje, felfüggessze, mérsékelje a kikötőhasználati díjakat, illetve későbbre halassza azok befizetését.
            
            
               Az új átmeneti rendelkezéssel lehetővé válik, hogy a tagállamok a kikötőt üzemeltető szervek vagy az illetékes hatóságok szabad döntésére bízzák, hogy azok:
            
            
               –elengedjék a kikötőhasználati díjakat (azaz teljes mértékben eltekintsenek a díjfizetési kötelezettségtől); vagy 
            
            
               –függesszék a díjak kivetését (meghatározott időre befagyasszák vagy felfüggesszék a fizetési kötelezettséget); vagy 
            
            
               –mérsékeljék a díjakat (csökkentsék a fizetendő összeget); vagy
            
            
               –elhalassszák a díjak beszedését (a befizetés időpontját egy későbbi időpontra módosítsák).
            
            
               Mivel a COVID19-járvány tengeri közlekedésre gyakorolt hatásának időbeli kiterjedése bizonytalan, és az ágazat számára megfelelő rugalmasságot kell biztosítani, az új átmeneti rendelkezés a 2020. március 1. és 2020. december 31. közötti időszakban esedékes kikötőhasználati díjakra alkalmazandó.
            
            
               Az (EU) 2017/352/EK rendelet 13. cikkének (5) bekezdése úgy rendelkezik, hogy „a kikötőt üzemeltető szervnek vagy az illetékes hatóságnak gondoskodnia kell arról, hogy a kikötői infrastruktúra használói tájékoztatást kapjanak a kikötőhasználati díjak jellegének, illetve mértékének bármilyen változásáról legalább két hónappal az említett változások hatálybelépésének időpontját megelőzően”.
            
            
               A jelenlegi koronavírus-válsághoz hasonló kivételes körülmények között el kell tekinteni az értesítés legalább két hónappal korábban történő kiadásának követelményétől. A javasolt módosítás ennek megfelelően lehetővé teszi a kikötőt üzemeltető szervek vagy az illetékes hatóságok számára, hogy kivételes körülmények között eltérjenek a „legalább két hónappal” korábban kiadandó értesítéstől, és az értesítésre rövidebb határidőt alkalmazzanak, amelyet a kikötőt üzemeltető szervnek vagy az illetékes hatóságnak kell meghatároznia.
            
            
               •Összhang a szabályozási terület jelenlegi rendelkezéseivel
            
            
               
                  Az (EU) 2017/352 rendelet nem teszi lehetővé a kikötők számára, hogy kivételes körülmények, mint például a COVID19-járvány következményei esetén eltekintsenek a kikötőhasználati díjaktól, azokat felfüggesszék, mérsékeljék vagy beszedésüket elhalasszák. A rendeletet ezért úgy kell módosítani, hogy az lehetővé tegye a jelenlegi válság hatásainak enyhítését, valamint jogbiztonságot nyújtson a tagállamok, azok illetékes hatóságai és a magánszemélyek számára.
               
            
         
         
            
               •Összhang az Unió egyéb szakpolitikáival
            
            
               
                  A tengeri szállítás hatékony működése a hajóüzemeltetők gazdasági teljesítményétől függ. A jelenlegi COVID19-járványnak a hajók üzemeltetőire gyakorolt negatív gazdasági következményei hatással lesznek az üzemeltetők pénzügyi helyzetére, és súlyosan fogják érinteni a közlekedési rendszer és a gazdaság egészét. Az (EU) 2017/352/EK rendelet arra irányuló módosítása, hogy a tagállamok a kikötőt üzemeltető szervek vagy az illetékes hatóságok rugalmas döntésére bízhassák a kikötőhasználati díjak fizetésének elengedését, felfüggesztését, mérséklését vagy elhalasztását, segíthet e probléma kezelésében. A tagállamoknak biztosítaniuk kell, hogy az elfogadott intézkedések megfeleljenek az állami támogatásokra vonatkozó szabályoknak.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A kezdeményezés jogalapja az Európai Unió működéséről szóló szerződés 100. cikkének (2) bekezdése. Ez a rendelkezés lehetővé teszi bármely, a tengeri szállításra vonatkozó megfelelő rendelkezés elfogadását, és korábban ez szolgált az (EU) 2017/352/EGK rendelet elfogadásának jogalapjaként is. 
               
            
            
               •Szubszidiaritás (nem kizárólagos hatáskör esetén) 
            
            
               
                  A javaslat célkitűzéseit a tagállamok a következők miatt nem tudják kielégítően megvalósítani: az (EU) 2017/352 rendelet a szóban forgóhoz hasonló okokból nem teszi lehetővé a tagállamok számára, hogy engedélyezzék a kikötők számára a kikötőhasználati díjak elengedését, felfüggesztését, mérséklését vagy megfizetésének elhalasztását. Ez a célkitűzés kizárólag a rendelet módosításával valósítható meg.
               
            
            
               •Arányosság
            
            
               
                  A javaslat időben korlátozott, és nem lépi túl a jelenlegi COVID19-járvány hatásainak enyhítése céljából az (EU) 2017/352/EGK rendelet alkalmazása tekintetében szükséges mértéket. A javasolt intézkedés ezért arányos. 
               
            
            
               •A jogi aktus típusának megválasztása
            
            
               
                  Mivel a jogi aktus az (EU) 2017/352 rendelet módosítására irányul, a megfelelő jogi eszköz a rendelet.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Ez egy sürgős intézkedés, amelyet a COVID19-járvány hirtelen és előre nem látható kitörése tesz szükségessé. Ebből következik, hogy az intézkedés esetében a célravezető és hatásos szabályozás program nem releváns, és nem került sor utólagos értékelésre.
               
            
            
               •Az érdekelt felekkel folytatott konzultációk
            
            
               
                  A sürgősségre való tekintettel nem került sor hivatalos konzultációra az érdekelt felekkel. Néhány tagállamban a hatóságok és a kikötők azonban már bejelentettek a tervezettekhez hasonló intézkedéseket. 
               
            
            
               •Szakértői vélemények beszerzése és felhasználása
            
            
               
                  A fentebb kifejtett okok miatt a szakértői vélemények megfelelő összegyűjtésére a helyzet sürgősségéből adódóan nem volt lehetőség.
               
            
            
               •Hatásvizsgálat
            
            
               
                  A helyzet sürgősségére való tekintettel hatásvizsgálatra nem kerülhetett sor. 
               
            
         
         
            
               •Alapjogok
            
            
               
                  Tárgytalan. 
               
            
            
               4.KÖLTSÉGVETÉSI VONZATOK
            
            
               
                  Tárgytalan.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  Az intézkedés nem tartalmaz konkrét nyomonkövetési vagy jelentéstételi rendelkezéseket. A Bizottság mindazonáltal felkéri a tagállamokat, hogy az (EU) 2017/352 rendelet 20. cikkében előírtaknak megfelelően 2023. március 24-ig tegyenek jelentést az intézkedések alkalmazásáról, hogy azok felhasználhatók legyenek a Bizottság által az Európai Parlamentnek és a Tanácsnak benyújtandó, a rendelet alkalmazásáról és hatásáról szóló jelentéshez.
               
            
            
               •A javaslat egyes rendelkezéseinek részletes magyarázata
            
            
               Az (EU) 2017/352 rendelet 21. cikke egy új, (3) bekezdéssel egészül ki. Az új rendelkezés lehetővé teszi a tagállamok számára annak engedélyezését, hogy a 13. cikk (1) bekezdésének rendelkezéseitől függetlenül a kikötőt üzemeltető szervek vagy az illetékes hatóságok eltekinthessenek a 2020. március 1. és 2020. december 31. közötti időszakban esedékes kikötőhasználati díjak megfizettetésétől, azokat felfüggeszthessék, mérsékelhessék vagy beszedésüket elhalaszthassák. A kikötőhasználati díjak elengedését, felfüggesztését, mérséklését vagy beszedésének elhalasztását átlátható, objektív és megkülönböztetéstől mentes módon kell garantálni a kikötőhasználati díj fizetésére kötelezett valamennyi kikötőhasználó számára. Az új rendelkezés azt is lehetővé teszi a kikötőt üzemeltető szervek vagy az illetékes hatóságok számára, hogy eltérjenek az (EU) 2017/352 rendelet 13. cikkének (5) bekezdésben elrendelet, „legalább két hónappal” korábban kiadandó értesítés kötelezettségétől.
            
            
               2020/0067 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               az (EU) 2017/352 rendeletnek a kikötőhasználati díjak üzemeltető szervek vagy illetékes hatóságok általi kivetését a COVID19-járvánnyal összefüggésben rugalmasan kezelő rendelkezések lehetővé tétele érdekében történő módosításáról  
               
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen 100. cikkének (2) bekezdésére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  2
               ,
            
            
               tekintettel a Régiók Bizottságának véleményére
                  3
               ,
            
         
         
            
               rendes jogalkotási eljárás keretében,
            
            
               mivel:
            
            
               (1)A COVID19-járvány erősen kihat a tengeri szállításra. Ennek 2020. március 1. óta érezhetően súlyos következményei vannak a tengeri közlekedésre és a kikötői infrastruktúrára, és ez várhatóan 2020 egészében megfigyelhető marad. A kikötőhasználati díjak elengedése, felfüggesztése, csökkentése vagy megfizetésének elhalasztása ezért ilyen kivételes körülmények között hozzájárulhat a hajóüzemeltetők pénzügyi működésének fenntartásához. 
            
            
               (2)Az (EU) 2017/352 európai parlamenti és tanácsi rendelet
                  4
                13. cikkének (1) bekezdése értelmében a tagállamoknak gondoskodniuk kell a kikötőhasználati díjaknak egy kikötőt üzemeltető szerv vagy egy illetékes hatóság általi kivetéséről. E díjfizetési kötelezettség kivetésétől nem lehet eltérni, még kivételes körülmények között sem. 
            
            
               (3)A COVID19-járvány következményeire tekintettel, helyénvaló lehetővé tenni, hogy a tagállamok engedélyezhessék a kikötőt üzemeltető szervek vagy az illetékes hatóságok számára a 2020. március 1. és 2020. december 31. közötti időszakra esedékes kikötőhasználati díjak elengedését, felfüggesztését, mérséklését vagy megfizetésének elhalasztását. A kikötőhasználati díjak elengedését, felfüggesztését, mérséklését vagy beszedésének elhalasztását átlátható, objektív és megkülönböztetéstől mentes módon kell garantálni a kikötőhasználati díj fizetésére kötelezett valamennyi kikötőhasználó számára.
            
            
               (4)Az ügy sürgősségére tekintettel helyénvaló ezenfelül a kikötőt üzemeltető szervek vagy az illetékes hatóságok számára lehetőséget biztosítani arra, hogy eltérjenek az (EU) 2017/352 rendelet 13. cikkének (5) bekezdésében előírt azon kötelezettségtől, hogy a kikötői infrastruktúra használóit a kikötőhasználati díjak jellegének, illetve mértékének bármilyen változásáról legalább két hónappal az említett változások hatálybelépésének időpontját megelőzően tájékoztassák.
            
            
               (5)Mivel az e rendeletben foglalt célkitűzések szükségessé teszik az (EU) 2017/352 rendelet módosítását, és a COVID19-járvány miatt e rendelkezéseket sürgősséggel kell elfogadni, az Unió intézkedéseket hozhat az Európai Unióról szóló szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a rendelet nem lépi túl az e cél eléréséhez szükséges mértéket.
            
            
               (6)Tekintettel a javasolt intézkedések elfogadásának a COVID19-járvány miatt kialakult rendkívüli körülmények okán előidézett sürgősségre, és különösen mivel a hajóüzemeltetők pénzügyi működésének fenntartása is a gyors döntés szüksége mellett szól, helyénvaló kivételt biztosítani a nemzeti parlamenteknek az Unióban betöltött szerepéről szóló, az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében említett nyolchetes időszak alól.
            
            
               (7)A COVID19-járvány előre nem látható és hirtelen kitörése, valamint a vonatkozó intézkedések elfogadásához szükséges jogalkotási eljárások nem tették lehetővé az említett intézkedések időbeli elfogadását. Ezért e rendelet rendelkezéseinek a hatálybalépését megelőző időszakban esedékes díjakra is ki kell terjedniük. Tekintettel e rendelkezések jellegére, ez a megközelítés nem vezethet az érintett személyek jogos elvárásainak megsértéséhez.
            
            
               (8)Ennek a rendeletnek az Európai Unió Hivatalos Lapjában való kihirdetését követő napon sürgősséggel hatályba kell lépnie,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2017/352 rendelet 21. cikke a következő, (3) bekezdéssel egészül ki: 
            
            
               „(3) A 13. cikk (1) bekezdésétől eltérve a tagállamok lehetővé tehetik a kikötőt üzemeltető szerv vagy az illetékes hatóság számára, hogy a 2020. március 1. és 2020. december 31. közötti időszakra ne vessen ki kikötőhasználati díjat, vagy felfüggessze azt, illetve csökkentse annak mértékét, vagy későbbre halassza a kikötőhasználati díj befizetését. A kikötőhasználati díjak elengedését, felfüggesztését, mérséklését vagy beszedésének elhalasztását átlátható, objektív és megkülönböztetéstől mentes módon kell garantálni a kikötőhasználati díj fizetésére kötelezett valamennyi kikötőhasználó számára. 
            
            
               A kikötőt üzemeltető szervnek vagy az illetékes hatóságnak gondoskodnia kell arról, hogy a kikötőhasználók és azok képviselői vagy szervezetei megfelelő tájékoztatást kapjanak a vonatkozó rendelkezésekről. A 13. cikk (5) bekezdésében említett két hónapos határidő e tekintetben nem alkalmazandó.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
            
         
         
            
               
                  az elnök
                        az elnök
               
            
         
         
            
                  
                     (1)
                  
                        Az Európai Parlament és a Tanács (EU) 2017/352 rendelete (2017. február 15.) a kikötői szolgáltatások nyújtását és a kikötők pénzügyi átláthatóságára vonatkozó közös szabályokat biztosító keretrendszer létrehozásáról (HL L 57., 2017.3.3., 1. o.).
               
               
                  
                     (2)
                  
                        HL C ..., ..., ... o.
               
               
                  
                     (3)
                  
                        HL C ..., ..., ... o.
               
               
                  
                     (4)
                  
                        Az Európai Parlament és a Tanács (EU) 2017/352 rendelete (2017. február 15.) a kikötői szolgáltatások nyújtását és a kikötők pénzügyi átláthatóságára vonatkozó közös szabályokat biztosító keretrendszer létrehozásáról (HL L 57., 2017.3.3., 1. o.).